ΓΡΑΠΤΗ ΕΡΩΤΗΣΗ E-2022/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(30 Ιουνίου 1998)

Θέμα: Κατασκευή μονάδας στερεών αστικών αποβλήτων στο Quel (La Rioja-Ισπανία)

Η προβλεπόμενη κατασκευή μιας μονάδας στερεών αστικών αποβλήτων στο Quel (La Rioja) έχει αναστατώσει την πλειονότητα των κατοίκων, οι οποίοι εκφράζοντας την αντίθεσή τους στο σχέδιο αυτό συγκρότησαν μια ομάδα πρωτοβουλίας κατά της εγκατάστασης μιας τέτοιας μονάδας στο χώρο που έχει επιλεγεί. Σημειωτέον, ότι ορισμένα μέλη της εν λόγω ομάδας απειλήθηκαν για τη δραστηριότητά τους αυτή. Η εν λόγω μονάδα προβλέπεται να δημιουργηθεί στην τοποθεσία Hoya Ancha, που βρίσκεται εδαφικώς υψηλότερα από το Quel, σε μία απόσταση 500 μέτρων. Η διαδικασία που προηγήθηκε της εγκρίσεως του σχεδίου για τα απόβλητα της La Rioja τηρήθηκε μυστική από το Δήμο του Quel και η απόφαση εγκατάστασης της μονάδας ελήφθη εν αγνοία του πληθυσμού. Το ίδιο το σχέδιο είναι αντικείμενο μιας σειράς παρατυπιών, τόσο σε ό,τι αφορά τη δημοσίευσή του όσο και σε σχέση με την επιλογή του χώρου (ο νόμος δεν επιτρέπει μια τέτοια εγκατάσταση σε απόσταση μικρότερη των 2 χλμ. από τον οικισμό) και τα χαρακτηριστικά του εδάφους (πρόκειται για ιδιωτική γεωργική έκταση μη οικοδομήσιμη, ενώ η μονάδα θα έπρεπε να εγκατασταθεί σε οικόπεδο του δημοσίου). Εξάλλου στο σχέδιο αυτό δεν έχουν ληφθεί υπόψη οι κίνδυνοι ρύπανσης των υπογείων υδάτων ούτε και ο καθαρισμός και η συντήρηση των δεξαμενών όπου θα συγκεντρώνονται τα υγρά λύματα που θα απορρέουν από τα απορρίμματα.

Στα ανωτέρω πρέπει επίσης να προστεθεί ότι σε απόσταση περίπου 400 μέτρων υπάρχει ένα πτηνοτροφείο ενώ σε απόσταση μικρότερη των 300 μέτρων βρίσκεται μία ζώνη όπου ενδημούν γύπες, γνωστή ως PG8, η οποία έχει κηρυχθεί προστατευόμενη στο πλαίσιο περιβαλλοντικών μέτρων.

Έχοντας υπόψη ότι η εγκατάσταση της εν λόγω μονάδας θα έχει καταστροφικές συνέπειες όχι μόνο από τη σκοπιά των εγγυήσεων σε σχέση με τα ύδατα, τους θορύβους και τις δυσοσμίες, αλλά και από άποψη οικονομικής και γεωργικής ανάπτυξης της περιοχής, ερωτάται η Επιτροπή:

1. Έχει υπόψη της την αναστάτωση που έχει προκαλέσει το προειρημμένο σχέδιο;

2. Σε ποιές ενέργειες προτίθεται να προβεί έναντι των ισπανικών αρχών ώστε να διασφαλιστεί η τήρηση της κοινοτικής νομοθεσίας σε θέματα περιβάλλοντος και συγκεκριμένα των εξής οδηγιών: α) οδηγία 91/156/ΕΟΚ(1) περί αποβλήτων; β) οδηγία 94/62/ΕΟΚ(2) για τις συσκευασίες και τα απορρίμματα συσκευασίας; γ) οδηγία 90/313/ΕΟΚ(3) σχετικά με την ελεύθερη πληροφόρηση για θέματα περιβάλλοντος και δ) οδηγία 92/43/ΕΟΚ(4) για τη διατήρηση των φυσικών οικοτόπων καθώς και της άγριας πανίδας και χλωρίδας;

3. Σε περίπτωση που προχωρήσει η εκτέλεση του σχεδίου τί μέτρα σκέφτεται να λάβει η Επιτροπή για να προβούν οι αρμόδιες αρχές σε μια διεξοδική μελέτη του σχεδίου ώστε να εκτιμηθούν οι περιβαλλοντικές του επιπτώσεις, όπως απαιτείται από την οδηγία 85/337/ΕΟΚ(5) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον;

Απάντηση της κας Bjerregaard εξ ονόματος της Επιτροπής

(30 Ιουλίου 1998)

1. Η Επιτροπή δεν έχει υπόψη της τα γεγονότα στα οποία αναφέρονται τα αξιότιμα μέλη του Κοινοβουλίου.

2. Η Επιτροπή θα πραγματοποιήσει τις απαραίτητες επαφές προκειμένου να συγκεντρώσει λεπτομερή στοιχεία σχετικά με τα γεγονότα αυτά και να εξασφαλίσει ότι στη συγκεκριμένη περίπτωση τηρείται απολύτως η κοινοτική νομοθεσία που ισχύει σήμερα στον τομέα του περιβάλλοντος.

Σύμφωνα με τις διατάξεις του άρθρου 3 της οδηγίας 90/313/ΕΟΚ του Συμβουλίου της 7ης Ιουνίου 1990 σχετικά με την ελεύθερη πληροφόρηση για θέματα περιβάλλοντος(6), οι δημόσιες αρχές που έχουν αρμοδιότητες και κατέχουν πληροφορίες σχετικά με το περιβάλλον οφείλουν να χορηγούν τις πληροφορίες αυτές σε οποιοδήποτε φυσικό ή νομικό πρόσωπο το ζητά, χωρίς το πρόσωπο αυτό να πρέπει να αποδεικνύει συμφέρον. Η ενδιαφερόμενη δημόσια αρχή ενημερώνει τον αιτούντα για την τύχη της αίτησής του το συντομότερο δυνατό και το αργότερο εντός διμήνου. Οι λόγοι ενδεχόμενης άρνησης παροχής των απαιτούμενων πληροφοριών πρέπει να αναφέρονται. Με βάση τις πληροφορίες που υπέβαλαν τα αξιότιμα μέλη του Κοινοβουλίου, η Επιτροπή δεν είναι σε θέση να διαπιστώσει αν η οδηγία 90/313/ΕΟΚ εφαρμόζεται στην προκείμενη περίπτωση. Από τα γεγονότα που επεσήμαναν τα αξιότιμα μέλη του Κοινοβουλίου δεν προκύπτει αδικαιολόγητη άρνηση δημόσιων αρχών να ανταποκριθούν σε αίτημα που είχε αντικείμενο την πρόσβαση σε πληροφορίες σχετικές με το περιβάλλον.

3. Το άρθρο 2 της οδηγίας 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(7) προβλέπει ότι τα σχέδια έργων που ενδέχεται να έχουν σημαντικές επιπτώσεις στο περιβάλλον πρέπει να υποβάλλονται σε εκτίμηση όσον αφορά τις επιπτώσεις τους πριν χορηγηθεί η σχετική άδεια. Η διάταξη αυτή εφαρμόζεται στα σχέδια έργων που προσδιορίζονται στα παραρτήματα Ι και ΙΙ της οδηγίας.

Στο σημείο ΙΙ γ) του παραρτήματος ΙΙ αναφέρονται οι εγκαταστάσεις για τη διάθεση των βιομηχανικών αποβλήτων και των οικιακών απορριμάτων. Σύμφωνα με τις διατάξεις του άρθρου 4 παράγραφος 2, τα σχέδια που υπάγονται στις κατηγορίες που απαριθμούνται στο παράρτημα ΙΙ, υποβάλλονται σε εκτίμηση, σύμφωνα με τα άρθρα 5 έως 10, όταν το ενδιαφερόμενο κράτος μέλος κρίνει ότι το απαιτούν τα χαρακτηριστικά τους.

Στα πλαίσια των προαναφερόμενων επαφών, η Επιτροπή θα ζητήσει πληροφορίες σχετικά με την εφαρμογή της οδηγίας 85/337/ΕΟΚ στη συγκεκριμένη περίπτωση.

(1) ΕΕ L 78, 26.3.1991, σελ. 32.

(2) ΕΕ L 365, 31.12.1994, σελ. 10.

(3) ΕΕ L 158, 23.6.1990, σελ. 56.

(4) ΕΕ L 206, 22.7.1992, σελ. 7.

(5) ΕΕ L 175, 5.7.1985, σελ. 40.

(6) ΕΕ L 158, 23.6.1990.

(7) ΕΕ L 175, 5.7.1985.